**О Б Р А З Л О Ж Е Њ Е**

**I. Уставни основ за потврђивање Споразума**

Уставни основ за закључивање Споразума између Републике Србије, са једне стране и Европске уније, са друге стране, о учешћу Републике Србије у Механизму цивилне заштите Уније, садржан је у члану 97. тачка 1. Устава Републике Србије, према коме Република Србија уређује и обезбеђује њен међународни положај и односе са другим државама и међународним организацијама.

**II. Разлози за пoтврђивање Споразума**

Министарству унутрашњих послова Републике Србије је од стране Генералног директората за европску цивилну заштиту и операције хуманитарне помоћи (DG ECHO) достављен предлог новог Споразума између Републике Србије, са једне стране и Европске уније, са друге стране, о учешћу Републике Србије у Механизму цивилне заштите Уније.

Након експертских разговора на техничком нивоу представника Министарства унутрашњих послова и Генералног директората за европску цивилну заштиту и операције хуманитарне помоћи (DG ECHO), текстови Споразума између Републике Србије, са једне стране и Европске уније, са друге стране, о учешћу Републике Србије у Механизму цивилне заштите Уније, су усклађени.

Закључком Владе 05 Број: 337-9292/2022 од 17. новембра 2022. године утврђена је Основа за закључење Споразума између Републике Србије, са једне стране, и Европске уније, са друге стране, о учешћу Републике Србије у Механизму цивилне заштите Уније. Споразум између Републике Србије, са једне стране и Европске уније, са друге стране, о учешћу Републике Србије у Механизму цивилне заштите Уније потписан је у Београду, 2. децембра 2022. године.

Закључењем Споразума по новом обрачуну укупни седмогодишњи износ јесте 1.040.426,00 евра, при чему, услед расподеле износа уплаћеног на име контрибуције за 2021. годину, прво наредно плаћање финансијске контрибуције Републике Србије било би тек 2024. године у износу од 221.626,00 евра.

Овакав позитиван исход смањења финансијске контрибуције за учешће Републике Србије у Механизму Уније за цивилну заштиту резултат је вишемесечних узајамних консултација и комуникације поводом налажења начина за смањење петоструког увећања финансијског доприноса за учешће у Механизму цивилне заштите Уније, а потом и иницијалног захтева који је DG ECHO упутио Сектору за ванредне ситуације Министарства унутрашњих послова.

Уважавајући један од главних спољно - политичких циљева Републике Србије, односно чланство у ЕУ, као и корист, значај и могућност заштите и спасавања коју грађани Србије могу добити учешћем Републике Србије у Механизму цивилне заштите Уније, примена Споразума, допринеће смањењу финансијске контрибуције Републике Србије.

Потврђивањем предметног Споразума омогућава се његово ступање на снагу, како је предвиђено одредбама члана 5. Споразума.

**III. Оцена потребних финансијских средстава за спровођење закона**

За спровођење овог акта у 2023. години средства су обезбеђена Законом о буџету Републике србије за 2023. годину („Службени гласник РС”, број 138/22), на разделу 15 – Министарство унутрашњих послова, функција 310 - Полицијске услуге, на програму 1408 – Управљање људским и материјалним ресурсима, програмској активности 0002 – Међународне активности, сарадња и партнерство, на економској класификацији 462 – Дотације међународним организацијама у износу од 12.000.000,00 динара.

Средства у износу од 11.500.000,00 динара у 2023. години биће обезбеђена у складу са чланом 61. став 7. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др. закон, 103/15, 99/16, 113/17, 95/18, 31/19, 72/19, 149/20, 118/21 и 138/22) и биће распоређена на програму 1408 – Управљање људским и материјалним ресурсима, програмској активности 0002 – Међународне активности, сарадња и партнерство, на економској класификацији 462 – Дотације међународним организацијама.

Потребна средства у 2024. и 2025. години биће обезбеђена у складу са лимитима на разделу 15 – Министарство унутрашњих послова.